siinkohal peab nentima, et teadus on näidanud, et inimeste mõjustamine on väga piiratud ja ülimalt lühiajaline. mustkunstnike trikid aga näitavad, et mõjutada saab peaaegu kõike ja efektid on tugevad (st trikk tuleb pea alati välja). kas mustkunstnikud on lihtsalt nii meistrid teatud tehnikate valdamises või on nende trikiarsenalis koguni meetodeid, mida tänapäeva psühholoogia veel ei  tunnegi, pole selge. igal juhul tuleb siitki välja, et teadvuseteadusel on veel nii mõndagi mustkunstnikelt õppida, näiteks teadvustamata töötluse ja teadvustamata mõjutamise kohta. samas pole võimatu, et kui mustkunstnikud rohkem tähelepanu ja teadvuse kohta loeksid, siis suudaksid nad välja tulla veelgi paremate ja veelgi hämmastavamate trikkidega (peab lootma, et taskuvargad kunagi ühtegi tähelepanu ja teadvuse raamatut ei loe!!). seega on tore teada, et teadus ja mustkunstnikud teevad üha enam koostööd -  näiteks oli hiljutise Nature Reviews Neuroscience autorite seas kaks teadlast, neli mustkunstnikku ja üks professionaalne taskuvaras. sellest koostööst saavad kasu kõik - teadlased saavad rohkem teada tähelepanu ja teadvuse kohta, inimesed saavad rohkem teada selle kohta, kuidas taskuvargad käituvad ja kuidas end nende vastu kaitsta, mustkunstniku publik saab kogeda veelgi vingemaid trikke ja mustkunstnikud ise saavad vingemaid palganumbreid ja kõvemaid aplause.